बरखा परैंत बागै च थकावट जन उठी औंदी ते इक अनोखी नेही ताजगी ते खशबो वातावरण च खिल्लरी जंदी ही। बुड्ढे गी परतोँदे होई घाऽ पर पेदी कोई खमानी लब्भी जंदी तां ओ चुक्कियै बोझे पाई लैंदा। रेशम ओदे मगर-मगर उठी जंदी। मते बारी रेशम शकार तुप्पदी-तुप्पदी ब्‌हूचड़ियें च जाई छप्पदी जां कुसै रुक्खै पर जाई चढ़दी तां बुड्ढा सिर चुक्कियै किश चिर हिलदी टाह्‌णियें गी दिक्खदा ते फी ध्यान न्हीठा पाइयै गेटै शा बाह्‌र होई जंदा। त्रीये रोज परतियै बजरी पर सोटी ठ्होरने दी बुआज औंदी। केइयें दिनें शा इयै सिलसिला चलै दा हा।